ହେଳା କରନା ହେ
<poem>

ହେଳା କରନା ହେ ନୀଳାଚଳ ନାଥ ଆଉ ।
ବଳାଇଲା ଦୁଃଖ କଳାକାର ମୁଖ
ତୋ ପରା ଚାଳକ ଥାଉ । ୧।

ମିଳାଇଲ ଦେହ ଜଳେ ଲୁଣ ପରି 
ପଳାଇ ଯିବ ଏ ଜୀବ ।
ଟଳାଟଳି କଲେ ଲୀଳା ବିନୋଦିଆ,
କେ କିମ୍ପା ତୋତୋ ଭଜିବ ।୨।

ଗଳାକଟା ଛଟା କା' ଠାରୁ ଶିଖି୍ଲୁ   
କୁଳବୁଡ଼ା ନନ୍ଦବଳା ।
ଦୁରୁବଳେ ବଧି କି ଫଳ ପାଇବୁ 
କୁରୁବଳ ଦମ୍ଭ ଟଳା ।୩।

ତୁଳାପଟ ପରି ଶଇଳ ତୋଳିଲୁ 
ଗୋକୁଳ ଆକୁଳ ଦେଖି ।
ମୋ' ବେଳକୁ ଏବେ ପଛକୁ ଘୁଞ୍ଚିଛୁୁ
ଲାଞ୍ଚ ଦେଇଥିଲେ ସେ କି । ୪। 

ଅରଜୁନ ଶଳା ହୋଇ ନନ୍ଦୀଘୋଷ  
ଚଳାଇଲୁ ଭାରତରେ ।
ଦେଲେ କି ପୁଳାଏ କୁନ୍ତୀ ପାଞ୍ଚ ପୁଏ 
ହୀରା ନୀଳା ତୋ ହାତରେ ।୫।

ନିଜ ଗୋହି ନିଜେ ଖୋଳନା ସହଳେ 
ଜଳଧିଜେମା ବଲ୍ଲଭ ।
ବଇଷ୍ଣବ ଭାଳେ ଭାସେ ଶୋକଜଳେ
ବଢ଼ା ତୋ କରପଲ୍ଲବ ।୬।
</poem>
ଚିନ୍ତାମଣି ମହାନ୍ତି ରଚନାବଳୀ